送莫少虛赴省試
作者：郭印
朝代：宋

paragraphs: 莫君江南佳公子，才華秀拔春蘭馥。
少年意氣壯虹霓，豪邁不入時人目。
酒量逡巡百盞空，詩鋒頃刻千毫禿。
我從識面已忻慕，每恨往還心未熟。
官同古雒豈偶然，一見相忘倒胸腹。
談道論文俱入妙，夜闌燭短頻更僕。
聖處玄微得我疑，君獨心通如破竹。
要將土苴活邦家，條上封章抵車軸。
嘉謀讜議期見用，不學賈生空痛哭。
行行提筆戰春闈，篋中尚有三千牘。
科名唾手真餘事，力轉天迴迺民福。
當今公道青雲平，忍埋光采甘沈陸。
欲隨君往路無繇，只欠雙翰來插肉。
殷勤别酒休辭醉，馬已就銜車已輹。
蜀山崎嶇秦甸寒，屈指深冬到輦轂。
焚舟計決攜家去，努力加飡此爲祝。